[bookmark: _GoBack]0


REPUBLIKA HRVATSKA
[image: grb_opcina_sv_marija]MEĐIMURSKA ŽUPANIJA
          		OPĆINA 

                  Općinsko vijeće
KLASA: 024-04/25-01/05				
URBROJ: 2109-24-25-8				
Sveta Marija, 15.09.2025.			

IZVOD IZ ZAPISNIKA

sa 3. sjednice Općinskog vijeća Općine Sveta Marija održane 15.09.2025. godine u prostorijama Općine Sveta Marija, Trg bana Jelačića 1, Sveta Marija.
		Sjednicu je sazvala predsjednica Općinskog vijeća Općine Sveta Marija, Gabriela Jakupek Tokar pozivom KLASA: 024-04/25-01/054, URBROJ: 2109-24-25-1 dana 12.09.2025. godine. 
Sjednica je započela u 19:00 sati.
Sjednici su prisustvovali vijećnici: Gabriela Jakupek Tokar, Anđelko Gašparić, Ružica Mustač, Marija Frančić, Dražen Šulj, Ivica Mustač i Željko Pavlic.
 	Nakon prozivke pročelnica je konstatirala da sjednici prisustvuje 7 od   9  vijećnika te  postoji kvorum za donošenje pravovaljanih odluka.
Sjednici je  na poziv predsjednice  OV prisustvovala  i načelnica Đurđica Slamek  te predstavnice medija  gđa. Hana Batcha Frančić i Vlasta Vugrinec.
  
Zapisnik na sjednici vodila je  pročelnica JUO  Ivanka Herc-Kaser.

Predsjednica OV poziva  načelnicu da  upozna vijećnike sa zbivanjima od protekle sjednice.


Načelnica iznosi da je u potpunosti saniran  Dom kulture u Donjem Mihaljevcu, a rekonstrukcija Doma kulture u Svetoj Mariji je u tijeku (projekt je kandidiran  i odobren od MRR i fondova EU), završeni su radovi na termotehničkim instalacijama i sad idu prema kraju soboslikarski radovi.
Na Ministarstvo demografije kandidirali smo opremanje dječjeg vrtića i uređenje okoliša dječjeg vrtića. Radovi su gotovi i slijede izvještaji prema Ministarstvu.
 Izmješteno je 8 ormarića  za upravljanje  javnom rasvjetom za što smo dobili dio sredstava od Ministarstva graditeljstva.
U tijeku je izrada III. Izmjena i dopuna PPU Općine Sveta Marija.
Napravljeni su projekti za sunčane elektrane za dječji vrtić i oba Doma kulture a prema njezinim saznanjima tek bi se tokom 9. i 10. mj. raspisao natječaj za sunčane elektrane za pravne osobe tako da se ove godine neće prići njihovom postavljanju.
Načelnica bi voljela da se sunčana elektrana postavi na dječjem vrtiću jer tamo ima najviše smisla i najveća je potrošnja struje.

Predsjednica  OV zaključuje aktualni sat načelnice i poziva vijećnike da postave pitanja načelnici uz napomenu da svaki vijećnik može postaviti  najviše dva pitanja.

Vijećnicu Frančić zanima zašto Glavna ulica nekoliko dana nije imala javnu rasvjetu.
Načelnica odgovara da osim dijela Glavne, javnu rasvjetu nije imalo ni „Prekmostje“ i ulica Andrije Habuša, a razlog je bio kvar  do kojeg je došlo prilikom izmještanja  upravljanja javnom rasvjetom u posebne ormariće. Kontaktirali smo izvođače radova i oni su pronašli pogrešku i otklonili kvar.
Vijećnik Mustač  iznosi problem upisa djeteta jedne mlade obitelji u dječji vrtić, napominje kako majka nije dobila ni potporu za to dijete (koju Općina daje za novorođenče) i pri tome izražava sumnju da se tu radi o privatnim sukobima, a ne pravim razlozima.
 Drugo pitanje upućuje pismeno pročelnici, a vezano za ugovore s nadzorom na sanaciji ulica nakon Aglomeracije. 

Načelnicu zanima o kojem se djetetu radi i vijećnik joj odgovara da se radi o djetetu obitelji Hunjadi.
Načelnica odgovara kako je u Odluci za naknadu novorođenima  odredba da oba roditelja moraju imati prijavljeno prebivalište na području Općine i ona sama je rekla majci djeteta da mora donijeti te potvrde i da to može do starosti djeteta od 3 mjeseca pa ima još vremena donijeti potvrdu no koliko zna otac djeteta još nema prebivalište u Svetoj Mariji i to je jedini razlog zašto nisu mogli ostvariti pravo na tu  naknadu.
Načelnica dalje napominje  da kod upisa djece u dječji vrtić Zakon uvjetuje da dijete mora biti cijepljeno da bi se moglo upisati.
Napominje da ona nije prava osoba za davanje odgovora budući da odluku o upisu djece nakon provedenog natječaja donosi Upravno vijeće vrtića, ali koliko je njoj poznato nije se donijela sva potrebna dokumentacija  koja je bila potrebna za upis, a i dijete nije bilo cijepljeno.

Vijećnik Mustač tvrdi da je dijete cijepljeno, a roditelji nisu dobili pisani odgovor od vrtića zašto se dijete ne može upisati.
Predsjednica OV  Jakupek Tokar koja je članica Upravnog vijeća dječjeg vrtića  nadovezuje se tvrdnjom  da tu dokumentaciju o cijepljenju roditelji nisu donijeli u vrtići, tvrdi da su roditelji  dobili pisani odgovor Upravnog vijeća dječjeg vrtića.
Vijećnicu Mustač zanima kad će početi s radom kamera za kontrolu brzine u Donjem Mihaljevcu. Načelnica joj odgovara da su već u funkciji, ali da MUP određuje kada će na kojem području vršiti kontrolu brzine.
Vijećnik Pavlic konstatira kako nemamo doktora, nakon odluke Općinskog vijeća da mu se ne produlji sporazum o naknadi on je otišao. Zna se da je na kolegiju načelnika bila ravnateljica doma zdravlja koja je zamolila načelnike da pokušaju u što većem broju kroz poticaje zadržati doktore obiteljske medicine. On se boji da nam na kraju ne ukinu ambulantu.
Slijedom svega navedenog vijećnik Pavlic postavlja pitanje zašto se nije produljio ugovor dr. Šrajbeku.  
Načelnica mu odgovara da je Općinsko vijeće donijelo odluku da se njemu isplaćuje naknada u razdoblju od dvije godine i takav ugovor  je s njim sklopljen. On sam je tada rekao da njemu treba oko dvije godine da ide u koncesiju tako da bi se u slučaju odlaska u koncesiju prije isteka dvije godine, naknada i prije prestala isplaćivati. 
Načelnica je sigurna da se ambulanta neće ukinuti, s 1.1.2026. mi bismo trebali imati svojeg doktora i ona vjeruje da će se svi složiti da se doktoru dadne naknada, mada je to po njoj posao Vlade. Do kraja ove godine imat ćemo zamjenske liječnike.
Vijećnik Pavlic zaključuje da je po tome glavni uzrok neproduljenja ugovora o naknadi sa dr. Šrajbekom nezadovoljstvo OV njegovim radom, jer naknada očito nije upitna. Mještani su po njegovim saznanjima ogorčeni ovakvom situacijom.
Vijećnica Frančić se nadovezala pitanjem kod kojeg doktora je upisan vijećnik Pavlic na što je on odgovorio da je upisan kod dr. Goričanec u Čakovcu.
Drugo pitanje Vijećnika Pavlica odnosi se na izgradnju biciklističkih staza na državnoj cesti u Svetoj Mariji.
Načelnica mu odgovara da je napravljen projektna dokumentacija za biciklističku stazu uz državnu cestu, ali ne cijelim naseljem nego od pješačko biciklističke staze u ulici Andrije Habuša  do autobusnog stajališta ispred ambulante i drugi dio od bistroa GIS do križanja s ulicom Rade Končara odnosno do poljskog puta koji je nasuprot ulice Rade Končara. Ona planira u skorije vrijeme otići u Hrvatske ceste kod g. Bobičanca na razgovor o tome. 
Predsjednica OV zatvara aktualni sat načelnice i daje na usvajanje izvod iz zapisnika sa 2.  sjednice OV koji je usvojen sa 5 glasova „za“, 1 glasom „protiv“ i 1 glasom „suzdržan“.


Predsjednica OV daje na glasovanje  Dnevni red koji je  jednoglasno (sa 7 glasova) usvojen.


D  N  E  V  N  I       R  E  D

1. Polugodišnji  izvještaj o izvršenju proračuna Općine Sveta Marija za 2025. godinu
2. Zaključak o usvajanju Polugodišnjeg izvještaja o izvršenju Proračuna Dječjeg vrtića Kockavica za 2025. godinu
3. Odluka o davanju prethodne suglasnosti na Prijedlog ekonomske cijene Dječjeg vrtića Kockavica Sveta Marija
4. Odluka o davanju prethodne suglasnosti  za  uvođenja kraćeg Etno programa  Dječjeg vrtića  Kockavica Sveta Marija 
5. Odluka  o mjerilima i načinu sufinanciranja predškolskog odgoja i obrazovanja
6. Odluka o donošenju PPU Općine Sveta Marija-pročišćeni tekst (dostavlja se vijećnicima putem elektroničke pošte)
7. Odluka o usvajanju Izvješća o provedbi Plana upravljanja imovinom u vlasništvu Općine Sveta Marija za 2024. godinu
8. Zamolbe za odobrenje korištenja motiva Svetomarske čipke
9. Zaključak o prijedlogu za imenovanje sudaca porotnika za mladež Općinskog suda u Čakovcu


1. TOČKA DNEVNOG REDA 
(Polugodišnji  izvještaj o izvršenju proračuna Općine Sveta Marija za 2025. godinu)

Predsjednica OV daje riječ pročelnici koja iznosi kako su u materijalima vijećnici dobili službenu verziju polugodišnjeg izvršenja proračuna koja obuhvaća i izvršenje istog razdoblja prethodne godine , detaljan ispis tzv. 6. razinu koja omogućuje vijećnicima da u detalje vide vrste troškova i bilješke koje sadrže zakonom propisane informacije. Dalje nastavlja da je iz bilješki vidljiv rezultat prvog polugodišta posebno Općine i posebno dječjeg vrtića te spominje da je dječji vrtić poslovao sa gubitkom  što će biti razmatrano po slijedećim točkama dnevnog reda , ali da je sa prenesenim viškom prihoda iz proteklih godina u blagom plusu (4.290,50 eura) i zajedno sa rezultatom Općine  cjelokupni rezultat iznosi 613.300,02 eura. Pročelnica poziva vijećnike da postave pitanja u slučaju nejasnoća ili potrebe daljnjih pojašnjenja.

Predsjednica OV zahvaljuje pročelnici i otvara  raspravu u koju se uključuju vijećnici Pavlic i Mustač.
Predsjednica OV  zaključuje raspravu po ovoj točki dnevnog reda te daje na usvajanje  Polugodišnji  izvještaj o izvršenju proračuna Općine Sveta Marija za 2025. godinu.
Općinsko vijeće Općine Sveta Marija je  sa 5 glasova „za“ i 2 glasa „protiv“ donijelo  Polugodišnji  izvještaj o izvršenju proračuna Općine Sveta Marija za 2025. godinu.


	2. TOČKA DNEVNOG REDA
(Zaključak o usvajanju Polugodišnjeg izvještaja o izvršenju Proračuna Dječjeg vrtića Kockavica za 2025. godinu)

Predsjednica OV  daje riječ pročelnici koja iznosi da je uvod za ovu točku napravila u prethodnoj točki gdje je spomenula minus 40 tisuća eura kao rezultat poslovanja prvog polugodišta koji s prenesenim viškom iz prethodnih godina u Šulj izradila je opsežne bilješke i ispisala polugodišnje izvršenje na četvrtoj službenoj razini i detaljan ispis na takozvanoj 6. razini. Pročelnica napominje da je u izradi rebalans jer su neki troškovi povećani radi porasta cijena, a drugi radi veće površine novog dječjeg vrtića, što je u konačnici rezultiralo prije spomenutim polugodišnjim rezultatom.
Predsjednica OV poziva vijećnike da postave pitanja i otvara raspravu.
Predsjednica OV zaključuje raspravu i daje  na glasovanje   Zaključak o usvajanju Polugodišnjeg izvještaja o izvršenju Proračuna Dječjeg vrtića Kockavica za 2025. godinu.
 Općinsko vijeće Općine Sveta Marija  je jednoglasno sa 7 glasova “za“  donijelo Zaključak o usvajanju Polugodišnjeg izvještaja o izvršenju Proračuna Dječjeg vrtića Kockavica za 2025. godinu.

3. TOČKA DNEVNOG REDA
(Odluka o davanju prethodne suglasnosti na Prijedlog ekonomske cijene Dječjeg vrtića Kockavica Sveta Marija)

Predsjednica OV daje riječ načelnici koja veli da je neminovno povećanje ekonomske cijene vrtića i to sa dosadašnjih 300 eura na 400 eura , a jasličnog programa sa sadašnjih 400 eura na 500 eura. Niz je faktora koji  utječu na povećanje troškova od čega istiće  da Dječji vrtić Kockavica posluje u skladu sa svim uvjetima pedagoških standarda te navodi primjer vrtića iz susjedne Općine gdje je u svakoj grupi daleko veći broj djece. Dalje nastavlja iznositi kako se najveći dio troškova odnosi na plaće odgojitelja, a prema trenutno  dostupnim podacima napravljen je izračun za prije spomenute nove ekonomske cijene. S obzirom na najavljene povećanje cijena energenata najavljuje moguće još jedno povećanje ekonomske cijene  s početkom iduće godine.
Predsjednica OV  zahvaljuje  načelnici i otvara raspravu u koju se uključuju vijećnica Frančić i vijećnik Mustač.
Predsjednica OV  zaključuje raspravu  i daje na usvajanje  Odluku  o davanju prethodne suglasnosti na Prijedlog ekonomske cijene Dječjeg vrtića Kockavica Sveta Marija.

Nakon rasprave, Općinsko vijeće Općine Sveta Marija  je  sa 5 glasova “za“  i 2 glasa „protiv“ donijelo Odluku  o  davanju prethodne suglasnosti na Prijedlog ekonomske cijene Dječjeg vrtića Kockavica Sveta Marija.


4. TOČKA DNEVNOG REDA
(Odluka o davanju prethodne suglasnosti  za  uvođenja kraćeg Etno programa  Dječjeg vrtića  Kockavica Sveta Marija) 

Predsjednica OV daje riječ načelnici koja pojašnjava da se možemo zahvaliti tetama u vrtiću osobito Tamari i Antoniji koji s djecom provode etno program te se odlučilo da se taj etno program prijavi i službeno uz uvjet  da Općinsko vijeće  da na taj program prethodnu suglasnost. 
Predsjednica OV zahvaljuje načelnici i otvara raspravu u koju se uključuje vijećnik Mustač.
Predsjednica OV zaključuje raspravu i daje na usvajanje Odluku o  davanju prethodne suglasnosti  za  uvođenja kraćeg Etno programa  Dječjeg vrtića  Kockavica Sveta Marija.

Općinsko vijeće Općine Sveta Marija  je  jednoglasno sa 7 glasova “za“ donijelo Odluku o davanju prethodne suglasnosti  za  uvođenja kraćeg Etno programa  Dječjeg vrtića  Kockavica Sveta Marija. 

5. TOČKA DNEVNOG REDA
(Odluka  o mjerilima i načinu sufinanciranja predškolskog odgoja i obrazovanja) 

Predsjednica OV  daje riječ načelnici koja iznosi da je o tome sve rekla već prije i navodi da se sukladno mogućnostima financiraju razne potrebe za stanovnike od jasličke dobi sve do starijih osoba.
Predsjednica OV otvara  raspravu.
Vijećnik Mustač predlaže da roditelji sufinanciraju 25% cijene a ne 30% i u članku 2. gdje se navodi kako načelnica donosi odluku o visini sufinanciranja da se umjesto načelnice stavi da tu odluku donosi Općinsko vijeće.
Načelnica mu odgovara da se ne slaže s predloženim jer je u posebnim slučajevima treba brzo odreagirati i donijeti odluku (za recimo Palčiće, asistente u našem i drugim vrtićima i sl.) i roditelji ne mogu čekati sjednicu Općinskog vijeća i njihovu odluku, a za sve drugo vezano za cijenu i sufinanciranje cijene dj. vrtića  ionako odluke donosi Općinsko vijeće, a što se tiče sufinanciranja ekonomske cijene Općina je preuzela i sada 5% sufinanaciranja, sa 65% na 70 %. 

Predsjednica OV zaključuje raspravu i daje na glasovanje predložene izmjene ove Odluke od strane vijećnika Mustača, konkretno da postotak sufinanciranja  bude u omjeru 25% za roditelje i 75% Općina  i da se mijenja rečenica iz članka 2. predložene Odluke koja glasi:“ Odluku o visini sufinanciranja iz stavka 2. i 3. ovog članka donosi načelnica „ u rečenicu: „Odluku o visini sufinanciranja iz stavka 2. i 3. ovog članka donosi Općinsko vijeće“.
Općinsko vijeće Općine Sveta Marija, sa 2 glasa „za“ i 5 glasova „protiv“ nije usvojilo prijedlog vijećnika Mustača da  postotak sufinanciranja  bude u omjeru 25% za roditelje i 75% Općina  i da se mijenja rečenica iz članka 2. predložene Odluke koja glasi:“ Odluku o visini sufinanciranja iz stavka 2. i 3. ovog članka donosi načelnica „ u rečenicu: „Odluku o visini sufinanciranja iz stavka 2. i 3. ovog članka donosi Općinsko vijeće“.

Predsjednica OV  daje na glasovanje Odluku  o mjerilima i načinu sufinanciranja predškolskog odgoja i obrazovanja. 

Općinsko vijeće Općine Sveta Marija, sa 5 glasova „za“ i 2 glasa „protiv“ donijelo je Odluku  o mjerilima i načinu sufinanciranja predškolskog odgoja i obrazovanja.  


6. TOČKA DNEVNOG REDA
(Odluka o donošenju PPU Općine Sveta Marija-pročišćeni tekst) 
Predsjednica OV daje riječ pročelnici koja iznosi da  pročišćeni tekst Prostornog plana uređenja Općine Sveta Marija u sebi sadrži i prve i druge izmjene PPU iz 2015. i 2020. godine i kao takav predstavlja bazu za izradu trećih ID PPU-nove generacije koje su trenutno u izradi preko sustava ISPU.
Predsjednica OV zahvaljuje pročelnici i otvara raspravu u koju se uključuje vijećnik Pavlic.
Predsjednica OV  zaključuje raspravu i daje na glasovanje  Odluka o donošenju PPU Općine Sveta Marija-pročišćeni tekst.

Nakon  rasprave, Općinsko vijeće Općine Sveta Marija je  jednoglasno sa 7  glasova „za“ donijelo Odluka o donošenju PPU Općine Sveta Marija-pročišćeni tekst. 

		7. TOČKA DNEVNOG REDA
(Odluka o usvajanju Izvješća o provedbi Plana upravljanja imovinom u vlasništvu Općine Sveta Marija za 2024. godinu)
Predsjednica OV daje riječ pročelnici koja ukratko pojašnjava da se krajem svake godine donosi plan upravljanja imovinom, a do kraja rujna daje se izvješće o izvršenju tog plana.
Predsjednica OV otvara   raspravu.
Predsjednica OV zaključuje raspravu i daje na glasovanje   Odluku  o usvajanju Izvješća o provedbi Plana upravljanja imovinom u vlasništvu Općine Sveta Marija za 2024. godinu.

Općinsko vijeće Općine Sveta Marija je jednoglasno  sa 7 glasova „za“ donijelo  Odluku  o usvajanju Izvješća o provedbi Plana upravljanja imovinom u vlasništvu Općine Sveta Marija za 2024. godinu.
		
		8. TOČKA DNEVNOG REDA
		(Zamolbe za odobrenje korištenja motiva Svetomarske čipke) 

             Predsjednica OV daje riječ načelnici koja  iznosi da imamo dvije zamolbe za korištenje motiva Svetomarske čipke i to od firme Nola iz Svete Marije  i od gđe. Marije Marcijuš.
 Firma Nola bi koristila motive Svetomarske čipke na svojim tekstilnim proizvodima dok gđa Marija Marcijuš izrađuje nakit (od aluminija, mesinga, srebra i bakra) te bi motive koristila odnosno ukomponirala u nakit. Načelnica predlaže OV da odobri korištenje motiva i jednoj i drugoj jer je to promocija Svetomarske čipke s time da gđa. Marcijuš svoje radove izlaže i mogu se kupiti jedino u Muzeju Međimurja.

		Predsjednica OV otvara raspravu.
		Predsjednica OV zaključuje raspravu i  daje na glasovanje prijedlog da se temeljem pisanih zamolbi odobri korištenje motiva Svetomaske čipke  tvrtki  Nola  iz Svete Marije i gospođi Mariji Marcijuš iz Dragoslavca.

		Bez  rasprave, Općinsko vijeće Općine Sveta Marija je jednoglasno sa 7 glasova „za“   odobrilo korištenje motiva Svetomarske čipke  tvrtki  Nola  iz Svete Marije na tekstilnim proizvodima i gospođi Mariji Marcijuš iz Dragoslavca na unikatnom umjetničkom nakitu od metala.


	9. TOČKA DNEVNOG REDA
		(Zaključak o prijedlogu za imenovanje sudaca porotnika za mladež Općinskog suda u Čakovcu) 

Predsjednica OV daje riječ načelnici koja konstatira da već niz godina su poteškoće u pronalaženju sudaca porotnika, ona je kontaktirala neke ljude, ali nisu bili zainteresirani.
Načelnica moli vijećnike da razmisle o mogućim prijedlozima.
Zaključeno je da će ista odluka biti ponovno stavljena na dnevni red sjednice OV u slučaju da se pronađe kandidat za sudca porotnika.




Sjednica je završila u 20:30  sati.


								           PREDSJEDNICA
							                                  Općinskog vijeća
									     Gabriela Jakupek Tokar 

